RBK og Kjernen diskuterer reaksjoner mot supporteren bak drapstrussel
– Vi diskuterer denne saken i løpet av dagen og ser hva vi eventuelt gjør eller ikke gjør. Vi tar til vanlig en meget god dialog med Kjernen, opplyser organisasjonsleder Trond Alstad i Rosenborg til VG. I Moldes 1-0-seier over serieleder RBK i Tippeligaen søndag handlet mye om spilleren som aldri var på banen: Moldes innlånte trønder og tidligere Rosenborg-spiller Mushaga Bakenga (23). 0Molde 0Rosenborg Før kampen skrev en RBK-supporter «Drep bakenga» på bildedelingstjenesten Instagram – og da 23-åringen varmet opp foran bortesupporterne i blå klær fikk han slengt «Søppel! Svin!» etter seg. Kjernen-talsmann Espen Viken bekrefter overfor VG at mannen bak Instagram-meldingen er medlem av Kjernen. – Det på Instagram tar vi sterk avstand fra. Det synes vi er forkastelig. Sånn gjør vi ikke. Vedkommende er avhørt av politiet, og saken er til behandling, sier Viken. Han vil ikke gå i detaljer på om de planlegger å foreta seg noen reaksjoner – som om det er aktuelt å ekskludere personen fra medlemsregisteret. – Det blir tatt i løpet av dagen, sier supporterlederen og sier de har god kommunikasjon med Rosenborg.Presseansvarlig Per Lianes i Molde sier til VG mandag formiddag at klubben fortsatt vurderer å politianmelde hendelsen på det sosiale mediet. Mannen ble altså politiavhørt søndag. Espen Viken i Kjernen skiller klart mellom Instagram-hendelsen og supporterropene fra tribunen. – Kjernen har i 15 år ropt «søppel og svin». Det er en del av fotballkultur, som man kan like eller mislike. Men det er ikke noe som dukket opp nå, sier supportertalsmannen. – Vi liker ikke oppslagene rundt det eller at det blir overfokusert. Da får man et feil bilde av helheten. Det er takhøyde i supporterkulturen, og vi har klare føringer på hva vi ikke sier noe om. Sånn er det i alle supporterkulturer på alle tribuner. Våre supportere er opptatt av den kulturen, fortsetter han. Les også: Mourinho brukte norsk dommers navn som skjellsord Han tar riktignok selvkritikk for «pyroen» som RBK-supporterne fyrte opp rett før kampstart. – Den var for sterk for vår smak, innrømmer Viken.Mushaga Bakenga sa i intervjusonen etter kampen at det «skal være litt hets», men at det finnes en grense. – Det er flaut, pinlig og idiotisk, men jeg driter i det. Det påvirker ikke meg og jeg sang med på at jeg er svin og søppel. Det er så lavmål, men slike folk finnes, så får jeg håpe det skjer noe bedre med dem etter hvert, meldte Bakenga til Adresseavisen. Han har fortsatt ikke spilt seriefotball for Molde etter at låneovergangen kom i stand før sesongen. Trønderen ble akillesskadet rett før seriestart. Om drapsmeldingen på Instagram sier 23-åringen dette til TV 2: – Jeg er da i live, så det funket ikke. Det er mye rare folk i verden. Man må bare be for dem og håpe ting snur i hodet deres, sier Bakenga.
Rosenborg og supporterklubben Kjernen snakker sammen i dag for å diskutere eventuelle tiltak mot RBK-supporteren som la igjen en drapstrussel mot Molde-spiller Mushaga Bakenga på Instagram søndag.